  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Можгаысь 8 номеро гимназилы нимысьтыз ожгар ужрадын бырем Россилэн Героезлэсь гвардиысь старший лейтенантлэсь Александр Ефимовлэсь нимзэ сётӥзы. Буре ваён пулэз 9-тӥ толсуре – Атыкай музъемлэн геройёсызлэн нуналазы – усьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Александр ачиз со гимназиез йылпумъяз. Дышетӥсьёс но эшъёсыз солэсь ӟеч дышетскемзэ но пӧртэм ужрадъёсын мыло-кыдо пыриськемзэ тодазы ваё. Школа бере Александр ожгар службаез бырйиз но Новосибирскысь вылӥ ожгар командной училищее дышетскыны пыриз. Нимысьтыз ожгар ужрадлэн нырысетӥ нуналъёсаз гвардиысь старший лейтенант Донбассэ кошкиз. Одӥгез ожмаськон дыръя, аслэсьтыз группазэ ватыку но ӵош служить карем эшъёссэ мозмытыку, Александр Ефимов сӧсырмыса бырыны сюриз. Россилэн азьмуртэзлэн Владимир Путинлэн косэтэзъя солы Россилэн Героез ним сётӥзы. Удмуртиысь кивалтэтлэн тӧроезлэн воштӥсез Ильяс Ханнанов 8 номеро гимназилы Александр Ефимовлэсь нимзэ сётон ужрад дыръя гвардиысь старший лейтенантлэн нимыз кунлэн, элькунлэн но ожгар кужымъёслэн историязы пыраклы кылёз шуыса пусйиз. « Ми, туннэ улӥсьёс, солэн улонэз но подвигез сярысь тодӥськомы, нош солэсь нимзэ пырак азелы вунэтонтэм карыса, герой сярысь асьме нылпиос но тодозы. Пиналъёс солэсь адӟем карыса будозы » Ильяс Ханнанов, Удмуртиысь кивалтэтлэн тӧроезлэн воштӥсез Тодэ вайытом, гимназилы Россилэн Героезлэсь Александр Ефимовлэсь нимзэ сётон ужпумез 17-тӥ шуркынмонэ Можга карлэн истори но лулчеберет кылёсбурёзъя ӧрилэн кенешоназ эскеризы. Азьвылгес Можгаысь С. А. Маев нимо 10 номеро школаысь кык классъёслы Луганск но Донецк элькунъёсты утён ожгар ужрадын бырем можгалась ожгарчиослэсь нимзэс сётӥзы. Тегъёс: Можга школаос тодынвозён Удмуртия нимысьтызужрад  